Rozhodnutie súdu nanovo zamiešalo kartami v konflikte medzi hráčmi mariáša. Strany sporu si pred vynesením rozsudku dali pár partičiek.
LIPTOVSKÝ MIKULÁŠ. Profesionálni hráči kartovej hry mariáš sa medzi sebou súdia.
Šarišský mariášový klub žaloval celoslovenský zväz za to, že pred takmer tromi rokmi nezaradil prešovský turnaj do kalendára celoslovenskej súťaže.
Okresný súd v Liptovskom Mikuláši vo štvrtok žalobu zamietol.
Išlo o princíp
- je kartová hra pre dvoch až štyroch hráčov,
- vznikla v Nemecku na prelome 18. a 19. storočia,
- názov je odvodený z francúzskej hry mariage (sobáš), z ktorej vznikol,
- varianty: volený, licitovaný a lízaný,
- mariáš sa hrá o peniaze, obyčajná hra stojí päť centov, ale hráči sa môžu dohodnúť aj na vyššej sume,
- na Slovensku platí "suchý zákon", v herni sa nesmie piť alkohol.
Krátko pred vyhlásením rozsudku bola nálada medzi stranami sporu uvoľnená.
Svedkovia a hráči, ktorí sa prišli pozrieť na pojednávanie, si zahrali niekoľko partičiek priamo pred pojednávacou miestnosťou.
Prezident Šarišského mariášového klubu Jozef Oros tvrdí, že mu ide predovšetkým o princíp a morálnu satisfakciu.
Konanie zväzu označil za diskrimináciu východu západom. "Lepšie je im cestovať do Pezinka ako do Prešova."
Oros sa s najväčšou pravdepodobnosťou odvolá.
Hovorí, že ak neuspeje na Slovensku, bude sa súdiť na Európskom súdnom dvore v Luxemburgu. "Cítime krivdu, mali sme na turnaj právo."
Šéf šarišských mariášistov vyhlásil, že založia nový slovenský zväz mariáša a dajú si ho zaregistrovať.
Už v máji budúceho roku vraj usporiadajú Majstrovstvá sveta v mariáši v Žiline.
Na súde vypovedal v prospech zväzu ako svedok aj bývalý štátny tajomník ministerstva vnútra za SDKÚ a hráč mariáša Roman Vavrík.